b'\n_START_ARTICLE_\n\xc5\xa0ar\xc5\xabnas Jasikevi\xc4\x8dius\n_START_SECTION_\nZa\xc4\x8detki\n_START_PARAGRAPH_\nJasikevi\xc4\x8dius je ko\xc5\xa1arko za\xc4\x8del resneje igrati na srednji \xc5\xa1oli Solanco High School v Pennsylvaniji, ZDA, kamor je od\xc5\xa1el pri petnajstih letih. Po zaklju\xc4\x8dku srednje \xc5\xa1ole je z igranjem ko\xc5\xa1arke nadaljeval tudi na univerzi Maryland. Ker po zaklju\xc4\x8dku \xc5\xa1tudija ni bil izbran na naboru NBA, se je vrnil v Litvo in za\xc4\x8del s profesionalnim igranjem ko\xc5\xa1arke. Njegov prvi klub je bil eden vodilnih litvanskih klubov Lietuvos Rytas, kjer je ostal eno sezono.\n_START_SECTION_\nUveljavitev v Ljubljani\n_START_PARAGRAPH_\nLeta 1999 se je na vabilo trenerja Zmaga Sagadina pridru\xc5\xbeil ljubljanski Union Olimpiji, v kateri so takrat igrali tudi Jure Zdovc, Marko Mili\xc4\x8d, Sani Be\xc4\x8dirovi\xc4\x8d ter Primo\xc5\xbe Brezec. V tej sezoni se je dokon\xc4\x8dno uveljavil kot eden najbolj\xc5\xa1ih playmakerjev v Evropi, ekipo Olimpije pa je pripeljal do \xc4\x8detrtfinala Evrolige, kjer so izgubili proti Barceloni.\n_START_SECTION_\nBarcelona\n_START_PARAGRAPH_\nPo koncu sezone se je pridru\xc5\xbeil Barceloni, kjer je ostal 3 sezone. V tem \xc4\x8dasu je z ekipo osvojil 2 \xc5\xa1panska prvenstva in 2 pokala(Copa del Rey) ter leta 2003 naslov prvaka Evrolige, kar je bil sploh prvi Evroliga\xc5\xa1ki naslov za Barcelono v njeni zgodovini.\n_START_SECTION_\nVrhunec: Maccabi Tel Aviv\n_START_PARAGRAPH_\nPo poteku pogodbe leta 2003 se z vodstvom Barcelone ni uspel dogovoriti o ustrezni vi\xc5\xa1ini pogodbe, zato je prestopil k izraelskemu Maccabiju. Tu je trener Pini Gershon ustvaril ekipo, ki je v naslednjih treh letih dominiralo v Evropski ko\xc5\xa1arki. V ekipi sta poleg \xc5\xa0arunasa med drugimi bila \xc5\xa1e Nikola Vuj\xc4\x8di\xc4\x87 in Anthony Parker. \xc5\xa0arunas je vodil igro ekipe, ki je s svojo atraktivnostjo navdu\xc5\xa1evala ko\xc5\xa1arkarsko Evropo. Poleg dveh naslovov izraelskega dr\xc5\xbeavnega in pokalnega prvaka je Maccabi v dveh sezonah, ko je zanj igral Jasikevi\xc4\x8dius osvojil tudi dva naslova prvaka Evrolige(2004,2005). Na zaklju\xc4\x8dnem turnirju Evrolige leta 2005 je bil progla\xc5\xa1en tudi za najkoristnej\xc5\xa1ega igralca turnirja(MVP).\n_START_SECTION_\nV NBA\n_START_PARAGRAPH_\nPo koncu sezone 2004/05 se je odlo\xc4\x8dil preizkusiti tudi v ligi NBA, saj je prestopil k Indiani Pacersom. Tu je ostal sezono in pol do februarja 2007, ko so ga Pacersi poslali k ekipi Golden State Warriors.\n_START_SECTION_\nVrnitev v Evropo\n_START_PARAGRAPH_\nPo koncu sezone se je odlo\xc4\x8dil vrniti v Evropo, zato je podpisal pogodbo z atenskim Panathinaikosom. Vrednost dveletne pogodbe je zna\xc5\xa1ala 7 milijonov evrov, s \xc4\x8dimer je Jasikevi\xc4\x8dius postal eden najbolje pla\xc4\x8danih ko\xc5\xa1arkarjev v Evropi.\n_START_SECTION_\nIgral\xc4\x8dev profil\n_START_PARAGRAPH_\nJasikevi\xc4\x8dius igra na mestu organizatorja igre, po potrebi tudi na mestu branilca-strelca. V vlogi organizatorja igre se odlikuje z odli\xc4\x8dnim pregledom nad igro, natan\xc4\x8dnim metom in dobro tehniko. Posebej pa je znan po svojih voditeljskih sposobnostih, saj ekipo v odlo\xc4\x8dilnih trenutkih vodi zelo samozavestno in uspe\xc5\xa1no.'